Diari Oficial de la Generalitat Valenciana


Sumari del DOGV 9469, del 14-11-2022 (2022/10254)

DECRET LLEI 15/2022, d'11 de novembre, del Consell, de modificació del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2022/11/11/15/dof/vci/html**

### Dades del document

Número de DOGV
:   9469

Data del DOGV
:   14-11-2022

Secció del DOGV
:   I. DISPOSICIONS GENERALS

Número del document
:   2022/10274


Data del document
:   11-11-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret llei

Correcció d'errades

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública
    * legislació

DECRET LLEI 15/2022, d'11 de novembre, del Consell, de modificació del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. [2022/10172]  
Preàmbul  
  
  
D'acord amb la Llei 9/2017, de 8 de novembre, de contractes del sector públic, així com amb les directives europees sobre la contractació pública socialment responsable, la Llei 18/2018, de 13 de juliol, per al foment de la responsabilitat social, preveu en els articles 12 i 13 la inclusió de clàusules de responsabilitat social i de transparència en la contractació pública de la Comunitat Valenciana, així com en les convocatòries d'ajudes i subvencions, i estableix l'obligació per a les administracions públiques valencianes d'incorporar en els plecs de contractació i en les convocatòries d'ajudes, criteris socials, ambientals, ètics i de transparència.  
En desplegament de l'esmentat article 13 de la Llei 18/2018, de 13 de juliol, de la Generalitat, per al foment de la responsabilitat social, es va aprovar el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions (DOGV 9405, 16.08.2022).  
La disposició final única del decret estableix que entraria en vigor al cap de tres mesos de la publicació en el Diari Oficial de la Generalitat Valenciana.  
Així mateix, l'Estratègia Nacional de Contractació Pública (ENCP), amb un horitzó temporal de quatre anys (2023-2026), inclou un conjunt de mesures a desenvolupar per les administracions públiques i els òrgans de contractació amb la finalitat de promoure la millora de la contractació pública i una major adequació als principis i objectius fixats en la legislació de contractes públics.  
Entre altres objectius, l'ENCP incorpora la promoció de manera transversal i preceptiva de criteris socials i mediambientals sempre que guarden relació amb l'objecte del contracte, en nom d'una major i millor eficiència en la utilització dels fons públics i de facilitar l'accés a la contractació pública de les xicotetes i mitjanes empreses, així com de les empreses d'economia social.  
El context internacional i nacional derivat de les conseqüències econòmiques i socials de la crisi sanitària ocasionada per la Covid-19 i per la guerra a Ucraïna ha obligat durant aquests últims mesos a les administracions públiques a prioritzar l'assignació de recursos a la gestió dels Fons de l'instrument excepcional de recuperació temporal, Next Generation EU, en les contractacions i convocatòries de subvencions del sector públic, així com a la gestió dels diferents plans i programes destinats a pal·liar la repercussió econòmica derivada del conflicte bèl·lic.  
La present situació social i econòmica es tradueix en una complexitat tecnicoorganitzativa a l'hora d'implantar de forma plenament efectiva, en el termini inicial d'entrada en vigor, les previsions d'incorporació de clàusules de responsabilitat social en la contractació, així com de criteris d'adjudicació i de condicions especials d'execució dels contractes en els termes requerits en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, tot garantint la seua vinculació a l'objecte del contracte i al respecte al principi d'igualtat de tracte, no discriminació i lliure competència entre licitadores.  
Es recorre a aquest procediment d'extraordinària i urgent necessitat, ja que, si s'haguera tramitat d'acord amb el procediment ordinari, o fins i tot pel d'urgència, no s'hagueren complit els objectius que es pretenen aconseguir amb la present tramitació.  
Per totes les raons anteriors, es jutja urgent i necessari ampliar el termini d'entrada en vigor del Decret 118/2022, de 5 d'agost, del Consell, per un període addicional de sis mesos, fins al 16 de maig de 2023, que permeta absorbir l'impacte, tant en el sector públic com privat, derivat de la reassignació de prioritats i recursos i de la implantació dels mecanismes que siguen més eficients per a la consecució dels objectius previstos en el mateix decret, en benefici de l'interés general i de la seguretat jurídica, i en garantia dels drets de la ciutadania i dels operadors jurídics i econòmics en la contractació pública.  
  
El present decret llei s'ajusta al que es disposa en l'article 59 de la Llei 1/2022, de 13 d'abril, de transparència i bon govern de la Comunitat Valenciana, que regula els principis de bona regulació normativa en el nostre àmbit territorial. D'aquesta manera, es compleix el principi de necessitat que ha quedat plenament justificat; igualment, es compleixen els principis de seguretat jurídica, proporcionalitat i eficàcia, i es destaca que les mesures que incorpora són congruents amb l'ordenament jurídic i incorporen la millor alternativa possible donada la situació d'excepcionalitat per contindre la regulació necessària i imprescindible per a la consecució dels objectius prèviament esmentats. Quant al principi de transparència, vista la urgència per a l'aprovació d'aquesta norma, se n'exceptuen els tràmits de consulta pública i d'audiència i informació públiques, de conformitat amb l'article 133.4 de la Llei 39/2015, d'1 d'octubre. Per aquestes raons, el Consell considera necessari i oportú dictar, per raó del seu àmbit competencial estatutàriament reconegut, una norma amb rang de llei.  
El caràcter transversal, horitzontal i multidisciplinari de la responsabilitat social suposa la concurrència de diversos títols competencials. En concret, la Comunitat Valenciana té competència exclusiva en virtut del que es disposa en l'article 49.1.12 de l'Estatut d'Autonomia en matèria de turisme; en virtut de l'article 49.1.24, en matèria de serveis socials; en virtut de l'article 49.1.26, en matèria de promoció de la dona; per l'article 49.1.27, en matèria de protecció d'ajuda de menors, joves, emigrants, persones amb discapacitat i altres grups o sectors necessitats de protecció especial, i, finalment, en virtut de l'article 49.1.35, en matèria de defensa de les persones consumidores i usuàries.  
Així mateix, té, d'acord amb l'article 51.1.1, competència d'execució de la legislació de l'Estat en matèria laboral i el foment actiu de l'ocupació; d'altra banda, seguint l'article 52.1.1, té competència exclusiva en la planificació de l'activitat econòmica de la Comunitat Valenciana, d'acord amb les bases i l'ordenació de l'activitat econòmica general en els termes que disposen els articles 38 i 131, i els números 11 i 13 de l'apartat 1 de l'article 149 de la Constitució espanyola.  
  
Per tot això, i a l'empara del que es preveu en els articles 44, 49 i 50 de l'Estatut d'Autonomia de la Comunitat Valenciana i, amb la deliberació prèvia del Consell, en la reunió del dia 11 de novembre de 2022,  
  
DECRETE  
  
Article únic. Modificació del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions  
Es modifica la disposició final única del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, que queda redactada en els termes que figuren en l'annex.  
  
DISPOSICIONS FINALS  
  
Primera. Salvaguarda del caràcter reglamentari  
Es manté el caràcter reglamentari de la disposició final única del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
  
Segona. Entrada en vigor  
Aquest decret llei entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de novembre de 2022  
  
El president de la Generalitat,   
XIMO PUIG I FERRER  
  
La consellera de Participació, Transparència,  
Cooperació i Qualitat Democràtica,  
ROSA PÉREZ GARIJO


Còpia Permalink ELI